Pavel Uher

Prof. RNDr. Pavel Uher, CSc. (* 9. apríl 1963, Bratislava) je slovenský mineralóg, petrológ a univerzitný pedagóg, profesor (2012). Odborník na petrológiu a geochémiu granitoidných hornín a pegmatitov a popularizátor geológie a vied o Zemi. Pôsobí na Katedre mineralógie, petrológie a ložiskovej geológie Prírodovedeckej fakulty UK v Bratislave.

 Život 
Absolvoval Gymnázium Metodova v Bratislave (1978-1982). Študoval geológiu a geochémiu na Prírodovedeckej fakulte Univerzity Komenského v Bratislave (1982 až 1987). Po získaní titulu RNDr. nastúpil v roku 1987 na Geologický ústav SAV, Bratislava ako odborný a vedecký pracovník. V rokoch 1994 - 1996 absolvoval post-doktorandský študijný pobyt na University of Manitoba vo Winnipegu v Kanade u prof. Petra Černého, významného mineralóga, odborníka na pegmatity a českého emigranta, ktorý výrazne ovplyvnil jeho ďalšie pracovné smerovanie. V roku 2004 bol habilitovaný na docenta. Inauguračné konanie (menovanie profesorom) absolvoval v obore mineralógia na Přírodovědeckej fakulte Masarykovej univerzity v Brne v roku 2012.

Zameriava sa na petrológiu granitov a ich pegmatitov a metamorfovaných hornín, výskum akcesorických minerálov vzácnych litofilných prvkov granitoidných a sprievodných hornín (zirkón, monazit, xenotím, allanit, apatit, titanit, rutil, granáty, turmalín, Nb-Ta oxidy, beryl, REE silikáty: gadolinit). Datovanie akcesorických minerálov a ich interakciu s fluidnou fázou. Je autorom nového minerálu z územia Malých Karpát - modraitu (minerál zo skupiny vesuvianitu), tiež spoluautorom monazitu-(Gd) a xenotímu-(Gd), oxy-skorylu, fluorarrojaditu-(BaNa), marsaalamitu-(Y), lepersonnitu-(Nd) a elramlyitu-(Ce).

Venuje sa výučbe systematickej a tiež genetickej mineralógie, kryštalochémie silikátov, akcesorických (ťažkých) minerálov, ako aj kozmogénnej geológie, extraterestrických materiálov (najmä meteoritov) a vzťahu geológie, geologického podložia a vinársta (enológie). Publikuje popularizačné články v slovenských periodikách a zberateľských mineralogických časopisoch o mineráloch vo vesmíre, na Zemi, Slovensku, o biomineráloch v ľudskom tele, či zaujímavosti zo sveta mineralógie, vulkanológie a geológie. Angažuje sa v Bratislavskom mineralogickom klube (určovanie minerálov, mineralogické exkurzie, výstavy minerálov a fosílii, popularizačné prednášky).

 Významné práce 
Najvýznamnejšie vedecké práce a články:
 Ozdín, D., Uher, P., 2002: Slovenské názvy minerálov. SGÚDŠ, Bratislava, 195 s.
 Uher P., Ondrejka M., Bačík P., Broska I., Konečný P., 2015: Britholite, monazite, REE carbonates, and calcite: Products of hydrothermal alteration of allanite and apatite in A-type granite from Stupné, Western Carpathians, Slovakia. Lithos, 236, 212-225.
 Bačík, P., Cempírek, J., Uher, P., Novák, M., Ozdín, D., Filip, J., Škoda, R., Breiter, K., Klementová, M., Ďuďa, R. 2013: Oxy-schorl, Na(Fe2+2Al)Al6Si6O18 (BO3)3(OH)3O, a new mineral from Zlatá Idka, Slovak Republic and Přibyslavice, Czech Republic. American Mineralogist, 98, 2-3, 485-492.
 Henry, D.J., Novák, M., Hawthorne, F. C., Ertl, A., Dutrow, B. L., Uher, P., Pezzotta, F., 2011: Nomenclature of the tourmaline supergroup minerals. American Mineralogist, 96, 895-913.
 Broska I., Williams C. T., Uher P., Konečný P., Leichmann J., 2004: The geochemistry of phosphorus in different granite suites of the Western Carpathians, Slovakia: the role of apatite and P-bearing feldspar. Chemical Geology, 205, 1-15.

Členstvá a ocenenia
 Predseda Slovenskej mineralogickej spoločnosti (2012-2016), podpredseda Slovenskej mineralogickej spoločnosti (od 2017)
 Cena Jána Pettka (2016) za šírenie dobrého mena geológie a významný vedecký prínos
 Medaila D. Andrusova udelená Prírodovedeckou fakultou UK za vedeckú činnosť (2013)
 Národný reprezentant Komisie pre nové minerály a nomenklatúru Medzinárodnej mineralogickej asociácie (CNMNC IMA; 1998-2010)
 Člen odborovej komisie pre doktorandské štúdium v študijnom odbore Mineralógia a petrológia
 Člen Špičkového vedeckého tímu Univerzity Komenského (od 2015).
 Člen redakčných rád odborných časopisov (Geologica Carpathica, Mineralia Slovaca, Bulletin Mineralogie Petrologie, Minerál, Za minerálmi).

 Referencie 

Kategória:Slovenskí mineralógovia
Kategória:Vyučujúci na Prírodovedeckej fakulte Univerzity Komenského v Bratislave
Kategória:Osobnosti z Bratislavy